– Майра к1ант! – элира Зазас, шен аз мелла а ч1аг1 а дина. – Со кху сайн ц1ийнадега хьой, Эвтархойн Ахьмад бахьанехь еана. Шу даггара доттаг1ий хеташ а ю со. Суна хаьара сайн ирс доца хир дуй. Делахь а суна тоьъна айса шуьца цкъа дина ирсен пхьор, шуьца цхьана вайн лаьмнийн х1аваъ чуийзина ас, шуна вайн мохк мел беза хууш. Кху дуьненахь сайна хила бохам боций хууш, шу уллохь мел ду, кху б1ов чохь майрра наб а йина ас. Сан денанас олура: майраллий, ирс дукха ца деха цхьаьна. Со яла йоьг1на елахь, шуна уллохь леттачохь долийла сан са! Ас доьху хьоьга, майра к1ант, хьайн нус йолчу сан дуьхьа ма г1охьа царна кара т1ом ца беш. Гайтахьа суна муха лета бакъболу обаргаш. Хууш ма-дайца дарьеллачу барзо дийнна хьуьнхьакхарчийн бажа лоллуш хилар. Ахь айхьа ма элира паччахьан салтий чаг1алкхаш ю. Суна хаьа сайн х1усамден герзаш мичахь ду. Охашимма а г1о дийр ду хьуна. Далла лаахь аьтту бер бу вайн, лахь-г1азотехь хир ду вай!